कमोबेश नहीं बल्कि उससे भी अधिक ख़तरनाक स्थिति में आज के बुद्धिजीवी हैं. एस.सी., एस.टी. एक्ट पर समाज में दो पक्ष बना हुआ है. अगड़ी जाति बनाम पिछड़ी जाति. सभी अपने -अपने स्वभाव और प्रवृति के अनुकूल अपना-अपना पक्ष चुन रहे हैं. लेकिन इसका एक तीसरा पक्ष भी है और वह पक्ष है सत्ता-पक्ष का. इसी तीसरे पक्ष से ध्यान हटाने के लिए यह सारी व्यवस्थाएं तय की जाती हैं. जिसे हम दो पक्ष के रूप में देखते-सुनते हैं, सत्ता के लिए अंततः वह एक ही पक्ष होता है. घासलेटी बुद्धिजीवी अक्सर इस बात को समझे बगैर ही दिन भर पानी पीटते नज़र आते हैं. जैसे ही यह मुद्दा छिड़ता है कि स्वाभाविक रूप से समाज के लिए अन्य जरूरी सभी मसलें गौण हो जाते हैं फिर चाहे वह बेरोजगारी का हो, भ्रष्टाचार का हो या मंहगाई का हो. और इससे भी बड़ा फ़ायदा सत्ता पक्ष को यह मिलता है कि उसकी राजनैतिक-सामाजिक प्रतिबद्धता से सबका ध्यान हट जाता है. यहाँ सत्ता पक्ष और विपक्ष दोनों का मसला लगभग एक जैसा ही है.